Bulle buit Southern Kings se woelige haker | Netwerk24
Bulle buit Southern Kings se woelige haker
Deur Michael Green 19 Julie 2016 17:53
Die Kings-haker Edgar Marutlulle sal van Augustus af vir die Blou Bulle beskikbaar wees. Foto: WERNER HILLS
Edgar Marutlulle, die Southern Kings se vurige haker, gaan vir die Blou Bulle speel.
"Dit is waar. Ek het 'n kontrak met die Blou Bulle gesluit om vir drie jaar vir hulle te speel," het die 28-jarige Marutlulle Dinsdag gesê.
"Ek begin op 1 Augustus in Pretoria. Dis 'n droom wat vir my waar word, want toe ek op skool was, was die Bulle die span wat ek ondersteun het."
Volgens Marutlulle, wat vanjaar ook die SA A-span gehaal het, het die tipe spel wat die Bulle deesdae speel 'n rol in sy besluit gespeel.
"Met Nollis Marais as afrigter is die Bulle besig om opwindende rugby te speel," het Marutlulle gesê.
"Dis my soort rugby. Ek hou mos daarvan om met die bal te hardloop."
Hy het bygevoeg dat hy nie omgee watter ander hakers reeds by die Bulle is nie.
"Ek is vir niemand bang nie. Ek sal net my beste lewer en dinge sal gebeur soos dit moet," het hy gesê.
Hy sien daarna uit om weer saam met Lizo Gqoboka, wat ook voorheen vir die Kings gespeel het, in die voorry te sak.
Gqoboka het teen die einde van verlede jaar reeds, toe die Oostelike Provinsie se geldbom gebars het, na Pretoria verhuis.
Marutlulle het in die Baai vasgebyt en was een van die uitblinkers van die Kings wat 'n stormagtige tydjie in die Super-reeks beleef het.